Tragedie pe șosea! Costică Căileanu, fost multiplu campion naţional şi balcanic la culturism, s-a stins din viaţă într-un accident cumplit la doar 54 de ani. Mașina în care se afla s-a izbit frontal de un alt autoturism care venea de pe contrasens. Impactul a fost dezastruos. Alte două persoane aflate în celălalt vehicul au ajuns la spital în stare gravă. Șoferul a fost transportat cu un elicopter SMURD.
Joi, 16 mai 2024, un accident teribil a avut loc pe drumul care leagă localitățile Nădovari de Corbu. Impactul dintre cele două mașini care s-au lovit frontal a fost atât de puternic încât bucăți din caroserie au zburat pe șosea. Unul dintre autoturisme este distrus aproape complet, doar portbagajul a rămas întreg.
Costică Căileanu și-a început cariera sportivă încă de când avea 20 de ani. Pe lângă medaliile obținute, campionul la culturism se mândrea și cu faptul că își deschisese propriul club sportiv în Năvodari. Acolo se îndrepta și în momentul în care s-a produs nenorocirea.
Mașina în care se afla Costică Căileanu s-a izbit frontal de un alt autoturism care venea de pe contrasens. Într-o fracțiune de secundă, cele două vehicule s-au făcut praf. Un martor a fost cel care a anunțat autoritățile.
„Mamă, mamă uite….da”, se aude de pe margine în unul dintre filmulețele apărute în urma tragediei.
Fostul campion nu a murit pe loc, ci a intrat în stop cardio-respirator. Medicii ajunși la fața locului au depus eforturi uriașe pentru a-l salva, efectuând protocolul de resuscitare. Din păcate, Costică Căileanu nu a răspuns manevrelor.
„O victimă, şofer, în stop cardio-respirator. S-a efectuat protocol de resuscitare, dar din păcate fără un rezultat pozitiv.”, a declarat Claudia Tatarici, SAJ Constanţa, potrivit Observator News.
Victimele din cea de-a doua mașină, o femeie și un bărbat, au scăpat cu viață, însă au suferit răni puternice. Așadar, au fost transportate de urgență la spital. Pentru șofer, medicii au solicitat un elicopter SMURD.
„O victimă femeie, cu traumatism de membre, conştientă, transportată de către SAJ B2 la Spitalul Judeţean. Şi a treia victimă, bărbat, şofer, cu traumatism de membre superioare, posibil fractură deschisă la unul dintre membre.”, a mai spus Claudia Tatarici.
Acum, oamenii legii au deschis un dosar penal pentru ucidere din culpă şi urmează să stabilească circumstanțele în care s-a produs tragedia.